ORDE do 19 de maio de 2006 pola que se determinan os servizos mínimos dirixidos a garantir os servizos esenciais durante a folga convocada polo Sindicato de Enfermaría (SATSE), para os días 24 e 31 de maio e 7 e 14 de xuño de 2006, desde as 8.00 ás 11.00 horas.
CONSELLERÍA DE SANIDADE — III. OUTRAS DISPOSICIÓNS — 24/05/2006

O artigo 28.2 da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inadiable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (DOG nº 116, do 20 de xuño de 1998), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
A convocatoria afectará o persoal sanitario do grupo B do Sergas, desde as 8.00 ás 11.00 horas, os días e nos centros que se relacionan a continuación.
-Día 24 de maio. Os centros hospitalarios seguintes e os seus centros de especialidades que teñen adscritos:
-Complexo Hospitalario de Pontevedra.
-Complexo Hospitalario Universitario de Vigo.
-Complexo Hospitalario Universitario de Santiago de Compostela.
-Complexo Hospitalario Juan Canalejo-Marítimo de Oza. A Coruña.
-Complexo Hospitalario Arquitecto Marcide-Novoa Santos. Ferrol.
-Complexo Hospitalario Xeral-Calde. Lugo.
-Complexo Hospitalario de Ourense.
-Día 31 de maio: todas as unidades e servizos de Atención Primaria, (centros de saúde, ambulatorios, consultorios, etc.).
-Día 7 de xuño: abarca os centros hospitalarios comarcais seguintes e os centros de especialidades dependentes deles, se é o caso.
-Hospital Comarcal de Valdeorras.
-Hospital Comarcal de Monforte.
-Hospital Comarcal de Burela.
-Día 14 de xuño: os centros hospitalarios seguintes e os seus centros de especialidades que teñen adscritos:
-Complexo Hospitalario de Pontevedra.
-Complexo Hospitalario Universitario de Vigo.
-Complexo Hospitalario Univaersitario de Santiago de Compostela.
-Complexo Hospitalario Juan Canalejo-Marítimo de Oza. A Coruña.
-Complexo Hospitalario Arquitecto Marcide-Novoa Santos. Ferrol.
-Complexo Hospitalario Xeral-Calde. Lugo.
-Complexo Hospitalario de Ourense.
Despois da reunión co comité de folga co obxecto de negociar os servizos mínimos, tendo en conta os servizos esenciais afectados,
DISPOÑO:
Artigo 1º.-Os servicios mínimos que se fixan para a folga convocada para os días 24 e 31 de maio, 7 e 14 de xuño de 2006, desde as 8.00 ás 11.00
horas, resultan totalmente imprescindibles para manter a axeitada cobertura dos servizos esenciais de asistencia sanitaria nos centros sanitarios, para evitar que se produzan graves prexuízos aos usuarios.
Tales mínimos responden á necesidade de compatibilizar o respecto ineludible ao exercicio do dereito á folga, coa atención aos usuarios que, baixo ningún concepto, poden quedar desasistidos polas características do servizo dispensado.
E por iso, mantéñense os servizos mínimos necesarios para garantir a asistencia imprescindible a doentes hospitalizados, así como a atención urxente e permanente aos usuarios, que non se poden adiar sen consecuencias negativas para a saúde.
Entrando na análise pormenorizada dos servizos mínimos, poden establecerse os seguintes criterios reitores na determinación do persoal necesario para o mantemento dos servizos esenciais:
Criterios reitores:
Atención especializada:
I. Cobertura do 100% da actividade urxente nun triplo ámbito:
-Servizos de urxencias.
-Quirófanos urxentes (xerais e de tocoloxía) para a atención dos usuarios que requiran intervencións cirúrxicas inadiables no ingreso.
-Atención aos paritorios.
II. Na área de hospitalización establecerase o número necesario para garantir a os coidados dos doentes hospitalizados, en correspondencia cos efectivos dun domingo ou festivo.
III. No ámbito dos servizos centrais, garantirase a realización das probas complementarias urxentes e as que se refiran aos doentes hospitalizados que, a criterio dos facultativos, sexan necesarios, en correspondencia cos efectivos dun domingo ou festivo.
IV. Garantirase a dispensación de medicamentos e produtos sanitarios, en correspondencia cos efectivos dun domingo ou festivo.
V. Unidades especiais: o número necesario para garantir o coidado dos pacientes, en correspondencia cos efectivos dun domingo ou festivo.
Atención primaria:
I. Cobertura do 100% da actividade urxente.
II. Os servizos mínimos que se fixan no tramo ordinario de atención, prestarán asistencia urxente ou inadiable desa unidade, calquera que sexa a modalidade da prestación. A determinación dos efectivos realizarase de acordo cos tramos seguintes:
-En centros con catro ou menos profesionais: 1 efectivo.
-En centros con cinco a oito profesionais: 2 efectivos.
-En centros con nove a doce profesionais: 3 efectivos.
-En centros con máis de 13 profesionais: 4 efectivos.
A determinación dos profesionais necesarios con base nos criterios anteriores farase en cada centro por categoría profesional e a súa fixación debe estar adecuadamente motivada. A xustificación debe figurar no expediente de determinación de mínimos de cada centro e debe exteriorizarse axeitadamente para xeral coñecemento dos destinatarios. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
Os profesionais necesarios para a cobertura dos servizos mínimos, deberán ser publicados nos taboleiros de anuncios de cada centro, con antelación ao inicio da folga.
Con tales premisas nos anexos desta resolución determínase o número de efectivos de servizos mínimos para cubrir as xornadas de folga.
Artigo 2º.-A designación nominal, que deberá recaer nos profesionais de xeito rotatorio, será determinada polo director-xerente do centro e notificada aos profesionais designados.
O profesional designado como servizo mínimo que desexe exercer o seu dereito de folga, poderá instar a substitución da súa designación por outro profesional que voluntariamente acepte o cambio de maneira expresa.
Artigo 3º.-Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1 do Real decreto lei 17/1977, do 4 de marzo (BOE nº 58, do 9 de marzo).
Artigo 4º.-O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º.-Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 19 de maio de 2006.
María José Rubio Vidal
Conselleira de Sanidade